
Parlamentul  României

Camera  Deputaţilor

Comisia pentru industrii si servicii






                 Bucureşti, 26.05.2010





                                                Nr.23/125/2010
AVIZ
asupra propunerii legislative privind declararea zonei de amplasare a monumentelor istorice din nordul Olteniei ca obiectiv de interes naţional



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru cultură, arte, mijloace de informare în masă, cu propunerea legislativă privind declararea zonei de amplasare a monumentelor istorice din nordul Olteniei ca obiectiv de interes naţional, transmisă cu adresa nr. P.l.x. 235 din 3 mai 2010, înregistrată sub nr.23/125 din 5 mai 2010.



Consiliul Legislativ, cu avizul nr.1419/27.11.2009, avizează favorabil propunerea legislativă cu observaţii şi propuneri.



Guvernul României, prin actul nr.319/08.02.2010, nu susţine adoptarea propunerii legislative.



Senatul, în  şedinţa din 26 aprilie 2010, a respins propunerea legislativă.



Propunerea legislativă are ca obiect de reglementare declararea ca obiectiv de interes naţional a zonei de amplasare a monumentelor istorice din nordul Olteniei, în vederea realizării lucrărilor de restaurare, consolidare, conservare şi punere în valoare a acestora, precum şi pentru lucrările publice de reabilitare a construcţiilor, echipamentelor şi a infrastructurii. De asemenea, se propune înfiinţarea Comitetului Nordul Olteniei, structură fără personalitate juridică, având rolul de a coordona acţiunile în vederea realizării lucrărilor la monumentele istorice din nordul Olteniei şi de a propune Guvernului măsuri prin care să fie aplicată strategia de dezvoltare a acestei zone. Finanţarea lucrărilor se realizează din sume alocate de la bugetul de stat, de la bugetele locale, din Fondul naţional de dezvoltare regională, sume alocate de organisme internaţionale, organizaţii neguvernamentale, din sponsorizări, donaţii şi alte surse, constituite potrivit legii.



Examinarea propunerii legislative a avut loc în şedinţa comisiei din data de 26 mai 2010. 



În urma dezbaterilor, membrii comisiei au hotărât, cu majoritate de voturi, avizarea negativă a propunerii legislative, din următoarele motive:

- înaintea declarării zonei din norul Olteniei ca obiectiv de interes naţional, este necesară elaborarea unor norme care să definească noţiunea de „obiectiv de interes naţional”, să stabilească „criteriile de delimitare” a acestor zone, „autorităţile” care au competenţă să declare obiective de interes naţional, „procedura de declarare”, „actul” prin care vor fi declarate obiective de interes naţional zonele ce îndeplinesc cerinţele stabilite de lege, „măsurile” care vor fi luate în aceste zone;

- aeroportul Craiova nu se încadrează în categoria monumentelor istorice (art.2 alin.(3) lit.a)), iar localitatea Craiova nu se află în nordul Olteniei, ci în partea centrală a acesteia;

- problematica tratată în conţinutul iniţiativei legislative este reglementată de Legea nr.315/2004 privind dezvoltarea regională în România, cu modificările şi completările ulterioare, şi Hotărârea Guvernului nr.772/2005 privind aprobarea Regulamentului de organizare şi funcţionare a Consiliului Naţional pentru Dezvoltare Regională.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

